Otto Engelbrekt Jaatinen

**Otto Wilhelm Engelbrekt Jaatinen** (7. marraskuuta 1881 Viipuri – 25. kesäkuuta 1934 Helsinki) oli suomalainen pörssimeklari, Kauppalehti Oy:n toimitusjohtaja ja viimeksi Helsingin satamajohtaja. Hän kirjoitti myös pari näytelmää nimimerkillä *Otto Vilho*. 

Jaatinen suoritti kauppaopiston kurssin ja opiskeli myös ulkomailla. Hän toimi aluksi kauppamatkustajana Viipurissa. Vuonna 1905 hän siirtyi Helsinkiin Rakennusainekauppa Oy:n prokuristiksi ja apulaisjohtajaksi. Hän oli vuoden ajan Kallion Konepaja Oy:n toimitusjohtajana ja sitten 1910–1915 Kauppalehti Oy:n toimitusjohtajana ja yhtiön kustantamien lehtien vastaavana julkaisijana. 

Vuonna 1912 Jaatinen nimitettiin Helsingin arvopaperipörssin toiseksi johtajaksi. Hän oli 1912–1918 myös Tavarapörssin johtajana ja virallisena valantehneenä pörssimeklarina. Helsingin satamalaitoksen johtajana Jaatinen oli vuodesta 1922 aina kuolemaansa saakka.

Jaatinen oli vuodesta 1906 Suomen Liikemies-Yhdistyksen johtokunnan jäsenenä ja Suomen Liikeapulaisyhdistyksen keskusvaliokunnan varapuheenjohtajana. Hän oli mukana perustamassa Suomen Satamaliittoa ja Suomen Laivastoyhdistystä ja toimi vuodesta 1924 Suomen Satamaliiton puheenjohtajana ja vuodesta 1926 myös Suomen Laivastoyhdistyksen puheenjohtajana. Jaatinen oli vuodesta 1922 Suomen suurimman suomenkielisen purjehtijajärjestön, Suomalaisen Pursiseuran, kommodorina. Hän oli yli 20 vuotta myös Suomen Merimieslähetysseuran johtokunnan jäsenenä ja sen talousvaliokunnan puheenjohtajana. Jaatinen otti osaa Viron hallituksen kutsusta maan satamaolojen kehittämistä suunnitelleen komitean työhön. Jaatinen edusti Suomea useissa ulkomaisissa kongresseissa ja piti niissä Suomen liikenne- ja satamaoloja koskeneita esitelmiä. Hän otti myös Suomen hallituksen toimenannosta osaa asiantuntijana muutamiin ulkoministeriön konferensseihin.

Jaatinen kuului Suomen Laivastoyhdistyksen keskeisiin perustajiin. Saksasta ja Ruotsista vaikutteita ottanut Jaatinen piti hyvänä sikäläisiä meriharrastusta edistäviä yhdistyksiä, ja näitä oppeja sovellettiin sitten Suomenkin yhdistykseen. Hän kokosi väliaikaisen toimikunnan suomalaisten pursiseurojen kommodoreista yhdistyksen toimintaa suunnittelemaan ja kokosi myös yhdistyksen johtokunnan ja hallintoneuvoston. Hän oli mukana yhdistyksen alkuvaiheen luottamustehtävissä seitsemän vuotta.

Jaatinen kuoli sydänkohtaukseen virkamatkalla Saksan Kielissä kesäkuussa 1934 Kielin purjehdusviikkojen aikana.

## Teoksia
Omalla nimellä:
* *Silmäys Helsingin liike-elämän kehitykseen v. 1812-1912*.    Helsingin Kustannusosakeyhtiö, Helsinki 1912
* *Rautateiden luotonanto Venäjällä : lyhyt selostus*.   Tekijä, Helsinki 1913
* *Helsingin kaupungin teollisuuspolitiikka*.  Tekijä, Helsinki 1915
* *Kauppatiedon peruskäsitteistä. Liikeapulaiskursseilla Wiipurissa v. 1910 pidetty esitelmä*.   Tekijä, Helsinki 1916
* *Tulevaisuuden liike-elämä : saksalaisen liikemiehen suunnittelemana*.   Tekijä, Helsinki 1918
* *The port of Helsinki (Helsingfors), the gateway of the North : official handbook*. Edited by Otto Engb. Jaatinen, published by the Harbour Board.     Schildt, Helsinki 1927
* *Helsingin satamahallitus 1922-1931 : sen perustaminen ja kymmenvuotinen toiminta : lyhyt selostus*.  Helsingin satamalaitos 1932
Nimimerkillä *Otto Vilho*:
* *Kuninkaan tuomio* : näytelmä 3:ssa näytöksessä lauluineen. Aihe otettu P. Thomassonin kertoelmasta *Prinssi ja porvarityttö*. Seuranäytelmiä n:o 67.        Boman ja Karlsson, Hämeenlinna 1901, 2. painos Karisto 1908
* *Naapurit* : ilveily 1:ssä näytöksessä.   Hämeenlinna 1901

## Aiheesta muualla

* Vapaasti ladattavia Otto Engelbrekt Jaatisen e-kirjoja Projekti Lönnrotilta ja Project Gutenbergilta. 

## Lähteet
*